Smernica č. 22/2017,
 ktorou sa upravuje postup Ministerstva školstva, vedy, výskumu a športu Slovenskej republiky a priamo riadených organizácií pri výbere a posudzovaní didaktických prostriedkov

Gestorský útvar: odbor pre verejné obstarávanie, tel.: 02/59 374 262 	č.: 2017-6239/16838:1-640A

Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade s  § 13 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov vydáva túto smernicu:

Čl. 1	
Základné ustanovenia
Táto smernica upravuje 
a)	postup a pravidlá pri výbere a posudzovaní učebníc, pracovných zošitov a učebných textov v tlačenej, digitálnej a inej forme (ďalej len „didaktický prostriedok“) pre školy, v ktorých sa vzdelávanie považuje za sústavnú prípravu na povolanie) (ďalej len „škola“),
b)	úlohy ministerstva, Štátneho pedagogického ústavu a Štátneho inštitútu odborného vzdelávania  v procese výberu a posudzovania didaktických prostriedkov.
Čl. 2	
Vymedzenie niektorých pojmov
Na účely tejto smernice sa rozumie
a)	učebnicou druh publikácie používanej vo výchovno-vzdelávacom procese, ktorá obsahuje didakticky spracované učivo v súlade s príslušným štátnym vzdelávacím programom; sprostredkúva  vedomosti, je informačným zdrojom pre žiakov a pedagogických zamestnancov a riadi a stimuluje učenie žiakov a rozvíjanie ich zručností,
b)	pracovným zošitom druh cvičebnice, ktorá obsahuje prevažne úlohy, cvičenia  a aktivity na rôznych kognitívnych úrovniach pre samostatnú alebo skupinovú prácu žiakov; môže tematicky úzko nadväzovať na učebnicu a jeho cieľom je umožniť žiakom prostredníctvom práce problémového charakteru si postupnými krokmi osvojiť, precvičiť, zopakovať a prakticky upevniť učivo,
c)	pracovnou učebnicou integrovaná učebnica s pracovným zošitom, ktorá obsahuje didakticky spracované učivo v súlade s príslušným štátnym vzdelávacím programom; sprostredkúva vedomosti, je informačným zdrojom pre žiakov primárneho vzdelávania a zdrojom rôznych aktivít pre žiakov,
d)	učebným textom odborne a didakticky spracovaný text, ktorý prezentuje učivo na účel jeho osvojenia si žiakmi, 
e)	digitálnou verziou didaktického prostriedku s multimediálnymi prvkami elektronická verzia didaktického prostriedku, ktorá obsahuje rôzne typy multimediálnych prvkov (obrázky, fotografie, názorné schémy, videozáznamy, audiozáznamy, simulácie, animácie, aplikácie, súvisiace texty, ďalšie formy interaktívnych prvkov v známych digitálnych formátoch a podobne), 
f)	recenzným posudkom odborné stanovisko recenzenta, ktoré obsahuje najmä hodnotenie súladu didaktického prostriedku s príslušným štátnym vzdelávacím programom podľa kritérií na hodnotenie kvality didaktických prostriedkov zverejnených na webovom sídle príslušnej priamo riadenej organizácie a  odporúčanie vydať alebo nevydať didaktickému prostriedku schvaľovaciu doložku alebo odporúčaciu doložku,
g)	plánom zabezpečenia didaktických prostriedkov (ďalej len „plán“) zámer ministerstva na zabezpečenie tvorby a dodania nových didaktických prostriedkov do škôl so zreteľom na rozpočtové možnosti ministerstva, ktorý obsahuje prioritné didaktické prostriedky pre výučbu povinných predmetov podľa príslušného štátneho vzdelávacieho programu pre jednotlivé druhy škôl a typy škôl určené na základe podkladov od Štátneho pedagogického ústavu a Štátneho inštitútu odborného vzdelávania; ministerstvo ho v prípade potreby aktualizuje,
h)	predkladateľom právnická osoba alebo fyzická osoba, ktorá je oprávneným vykonávateľom autorských práv k didaktickému prostriedku alebo držiteľom licenčných práv k didaktickému prostriedku a požiadala ministerstvo o vydanie schvaľovacej doložky, predĺženie schvaľovacej doložky alebo o vydanie odporúčacej doložky alebo požiadala ministerstvo o vydanie súhlasu so zmenami v didaktickom prostriedku; ak ide o zahraničný didaktický prostriedok pre výučbu cudzích jazykov, namiesto oprávneného vykonávateľa autorských práv alebo držiteľa licenčných práv sa pripúšťa aj výhradný distribútor,
i)	schvaľovacou doložkou dokument potvrdzujúci súlad didaktického prostriedku s príslušným štátnym vzdelávacím programom a jeho kvalitu po odbornej a didaktickej stránke; súčasťou schvaľovacej doložky je lehota jej platnosti,
j)	odporúčacou doložkou dokument potvrdzujúci možnosť používať didaktický prostriedok v školách), jeho súlad s príslušným štátnym vzdelávacím programom a jeho kvalitu po odbornej a didaktickej stránke; súčasťou odporúčacej doložky je lehota jej platnosti,
k)	výberom postupy a procesy podľa osobitného predpisu,)
l)	priamo riadenou organizáciou 
1.	Štátny pedagogický ústav, ak ide o posúdenie didaktického prostriedku pre všeobecno-vzdelávacie predmety,
2.	Štátny inštitút odborného vzdelávania, ak ide o posúdenie didaktického prostriedku pre odborné predmety,
m)	schvaľovacím protokolom dokument vypracúvaný príslušnou priamo riadenou organizáciou v procese odborného posudzovania didaktického prostriedku, ktorý je podkladom pre vydanie schvaľovacej doložky a jeho neoddeliteľnou súčasťou je odporúčanie vydať alebo nevydať schvaľovaciu doložku a návrh lehoty platnosti schvaľovacej doložky spolu s odôvodnením tejto lehoty,
n)	odborným posudkom dokument vypracúvaný príslušnou priamo riadenou organizáciou v procese odborného posudzovania didaktického prostriedku, ktorý je podkladom pre vydanie odporúčacej doložky a jeho neoddeliteľnou súčasťou je odporúčanie vydať alebo nevydať odporúčaciu doložku a návrh lehoty platnosti doložky spolu s odôvodnením tejto lehoty,
o)	hotovým didaktickým prostriedkom vydaný didaktický prostriedok alebo autorsky a redakčne spracovaný rukopis didaktického prostriedku pripravený v zalomenej predtlačovej verzii (úprava predtým vydaného didaktického prostriedku, preklad a úprava didaktického prostriedku vydaného v zahraničí a podobne), 
p)	registrom recenzentov zoznam odborníkov na posúdenie kvality, odbornej správnosti a didaktickej správnosti didaktických prostriedkov a ich súladu s príslušným štátnym vzdelávacím programom, ktorý zostavuje, vedie a aktualizuje ministerstvo na základe návrhov priamo riadených organizácií,
q)	národným registrom didaktických prostriedkov so schvaľovacou doložkou zoznam všetkých ministerstvom schválených didaktických prostriedkov, ktorý zostavuje, vedie a aktualizuje ministerstvo,
r)	národným registrom didaktických prostriedkov s odporúčacou doložkou zoznam všetkých ministerstvom odporúčaných didaktických prostriedkov, ktorý zostavuje vedie a aktualizuje ministerstvo.

Čl. 3	
Edičný plán
(1)	Edičný plán je interný dokument ministerstva, ktorý obsahuje predbežný návrh didaktických prostriedkov, ktoré ministerstvo plánuje zabezpečiť pre nasledujúci školský rok.
(2)	Edičný plán obsahuje najmä návrh na
a)	nákup ďalších vydaní didaktických prostriedkov,
b)	zabezpečenie tvorby a vydania nových didaktických prostriedkov,
c)	príspevok na nákup didaktických prostriedkov.
(3)	Edičný plán predkladá odbor pre verejné obstarávanie na schválenie v prvom kvartáli príslušného kalendárneho roka a v prípade potreby ho aktualizuje najmä z dôvodu navýšenia finančných prostriedkov na nákup didaktických prostriedkov. 
(4)	Edičný plán schvaľuje minister školstva, vedy, výskumu a športu Slovenskej republiky.
(5)	Určenie predpokladanej hodnoty didaktických prostriedkov sa uskutočňuje na základe cenových ponúk od oprávnených nositeľov autorských práv a držiteľov licencií požadovaných didaktických prostriedkov.
Čl. 4	
Tvorba a výber nového didaktického prostriedku
(1)	Pri zabezpečení tvorby a výberu nového didaktického prostriedku, s ním súvisiacej prípravy podkladov a pri posudzovaní návrhov predkladateľov sa postupuje podľa osobitných predpisov.)
(2)	Ministerstvo
a)	vyhlasuje na základe plánu výber na zabezpečenie tvorby a vydanie nového didaktického prostriedku alebo súboru didaktických prostriedkov,
b)	vymenúva na odborné posúdenie nového didaktického prostriedku troch recenzentov z registra recenzentov.
(3)	Výsledkom výberu je určenie jedného alebo viacerých dodávateľov najkvalitnejších didaktických prostriedkov s ekonomicky najvýhodnejšími ponukami podľa kritérií určenými pre príslušný výber a uzatvorenie zmluvy na tvorbu, vydanie a dodanie didaktického prostriedku.
Čl. 5	
Schvaľovanie nového didaktického prostriedku
(1)	Predkladateľ, ktorý na základe výsledku výberu zabezpečí tvorbu a vydanie didaktického prostriedku, požiada písomne ministerstvo o vydanie schvaľovacej doložky. Spolu s touto žiadosťou predloží
a)	najmenej dva výtlačky hotového didaktického prostriedku,
b)	najmenej tri kladné recenzné posudky recenzentov vymenovaných ministerstvom a
c)	vyhlásenie autora alebo autorského kolektívu o zapracovaní pripomienok recenzentov. 
(2)	Náklady spojené s vypracovaním recenzných posudkov sú súčasťou kúpnej ceny didaktického prostriedku a hradí ich predkladateľ.
(3)	Ministerstvo podľa obsahového zamerania didaktického prostriedku písomne požiada príslušnú priamo riadenú organizáciu o odborné posúdenie a vypracovanie schvaľovacieho protokolu. 
(4)	Príslušná priamo riadená organizácia vypracuje schvaľovací protokol a zašle ho ministerstvu do 14 dní od doručenia žiadosti podľa odseku 3.
(5)	Ministerstvo na základe schvaľovacieho protokolu rozhodne o vydaní alebo o nevydaní schvaľovacej doložky didaktickému prostriedku. Túto skutočnosť písomne oznámi predkladateľovi.
(6)	Ministerstvo po vydaní schvaľovacej doložky zaradí schválený didaktický prostriedok do národného registra didaktických prostriedkov so schvaľovacou doložkou. Ak ministerstvo nevydá schvaľovaciu doložku na didaktický prostriedok, ktorý bol vybraný na základe výsledkov výberu, môže vyhlásiť nový výber na zabezpečenie tvorby a vydania nového didaktického prostriedku. 
(7)	Predkladateľovi nevzniká nárok na vrátenie dokumentácie podľa odseku 1
Čl. 6	
Posudzovanie didaktického prostriedku jeden rok pred uplynutím lehoty platnosti schvaľovacej doložky
(1)	Ministerstvo pred odborným posúdením didaktického prostriedku písomne požiada predkladateľa o predloženie
a)	najmenej dvoch výtlačkov najnovšieho vydania hotového didaktického prostriedku,
b)	recenzné posudky k najnovšiemu vydaniu didaktického prostriedku od najmenej dvoch recenzentov z registra recenzentov.
(2)	Predkladateľ predloží ministerstvu dokumentáciu podľa odseku 1 do 14 dní od doručenia písomnej výzvy.
(3)	Ministerstvo podľa obsahového zamerania didaktického prostriedku písomne požiada príslušnú priamo riadenú organizáciu o vypracovanie schvaľovacieho protokolu.
(4)	Priamo riadená organizácia vypracuje schvaľovací protokol a zašle ho ministerstvu do 14 dní od doručenia žiadosti podľa odseku 3.
(5)	Ministerstvo na základe schvaľovacieho protokolu rozhodne o vydaní alebo o nevydaní novej schvaľovacej doložky didaktickému prostriedku. Túto skutočnosť písomne oznámi predkladateľovi.
(6)	Ministerstvo po vydaní novej schvaľovacej doložky zaradí schválený didaktický prostriedok do národného registra didaktických prostriedkov so schvaľovacou doložkou. Ministerstvo nevydá novú schvaľovaciu doložku, najmä ak
a)	predkladateľ nedoručí požadovanú dokumentáciu podľa odseku 1 ani v lehote dodatočne určenej ministerstvom alebo 
b)	príslušná priamo riadená organizácia v schvaľovacom protokole odporučí nevydať novú schvaľovaciu doložku.
(7)	Ak ministerstvo nevydá novú schvaľovaciu doložku, môže vyhlásiť výber na zabezpečenie tvorby nového didaktického prostriedku.
(8)	Predkladateľovi nevzniká nárok na vrátenie dokumentácie podľa odseku 1. 
Čl. 7	
Posudzovanie didaktického prostriedku z dôvodu zmien štátneho vzdelávacieho programu
(1)	Na základe zmeny v štátnom vzdelávacom programe predkladateľ písomne požiada ministerstvo o posúdenie aktualizovaného didaktického prostriedku s platnou schvaľovacou doložkou. Spolu s touto žiadosťou predloží
a)	najmenej dva výtlačky hotového didaktického prostriedku so zapracovanými zmenami,
b)	recenzné posudky k najnovšiemu vydaniu didaktického prostriedku od najmenej dvoch recenzentov z registra recenzentov, ak  ide o podstatnú zmenu príslušného štátneho vzdelávacieho programu a potrebné zmeny v didaktickom prostriedku budú presahovať 30% z jeho celkového rozsahu,
c)	čestné vyhlásenie, že predkladateľ didaktického prostriedku je nositeľom autorských práv na vydanie a šírenie diela podľa osobitného predpisu.)
(2)	Ministerstvo podľa obsahového zamerania didaktického prostriedku písomne požiada príslušnú priamo riadenú organizáciu o vypracovanie schvaľovacieho protokolu. 
(3)	Príslušná priamo riadená organizácia vypracuje schvaľovací protokol so súhlasom alebo nesúhlasom so zmenami a zašle ho ministerstvu do 14 dní od doručenia žiadosti podľa odseku 2.
(4)	Ministerstvo na základe schvaľovacieho protokolu rozhodne o vydaní alebo o nevydaní súhlasu so zmenami v didaktickom prostriedku. Túto skutočnosť písomne oznámi predkladateľovi.
(5)	Ministerstvo nevydá súhlas, najmä ak
a)	predkladateľ nedoručí požadovanú dokumentáciu podľa odseku 1 ani v lehote dodatočne určenej ministerstvom alebo 
b)	príslušná priamo riadená organizácia v schvaľovacom protokole odporučí nevydať súhlas so zmenami. 
(6)	Ak ministerstvo nevydá súhlas so zmenami v didaktickom prostriedku, môže vyhlásiť výber na zabezpečenie tvorby a vydania nového didaktického prostriedku.
(7)	Predkladateľovi nevzniká nárok na vrátenie dokumentácie podľa odseku 1. 
Čl. 8	
Vydanie odporúčacej doložky
(1)	Predkladateľ môže písomne požiadať ministerstvo o vydanie odporúčacej doložky na hotový didaktický prostriedok. Spolu s touto žiadosťou predloží
a)	najmenej dva výtlačky hotového didaktického prostriedku,
b)	najmenej tri kladné recenzné posudky recenzentov z registra recenzentov,
c)	vyhlásenie autora alebo autorského kolektívu o zapracovaní pripomienok recenzentov,
d)	dokument potvrdzujúci, že spĺňa požiadavky na predkladateľa podľa článku 2 písm. h).
(2)	Náklady spojené s vypracovaním recenzných posudkov hradí predkladateľ.
(3)	Ministerstvo  podľa obsahového zamerania didaktického prostriedku písomne požiada príslušnú priamo riadenú organizáciu o odborné posúdenie didaktického prostriedku a vypracovanie odborného posudku.
(4)	Príslušná priamo riadená organizácia vypracuje odborný posudok a zašle ho ministerstvu do 21 dní od doručenia žiadosti podľa odseku 3.
(5)	Ministerstvo na základe odborného posudku  rozhodne o vydaní alebo o nevydaní odporúčacej doložky didaktickému prostriedku. Túto skutočnosť písomne oznámi predkladateľovi.
(6)	Ministerstvo po vydaní odporúčacej doložky zaradí odporúčaný didaktický prostriedok do národného registra didaktických prostriedkov s odporúčacou doložkou. 
(7)	Vydaním odporúčacej doložky nevzniká predkladateľovi nárok na úhradu nákladov na tvorbu a vydanie didaktického prostriedku z rozpočtu ministerstva. 
(8)	Ministerstvo nevydá odporúčaciu doložku, najmä ak
a)	predkladateľ nedoručí požadovanú dokumentáciu podľa odseku 1 ani v lehote dodatočne určenej ministerstvom alebo 
b)	príslušná priamo riadená organizácia v odbornom posudku odporučí nevydať odporúčaciu doložku.
(9)	Predkladateľovi nevzniká nárok na vrátenie dokumentácie podľa odseku 1.
Čl. 9	
Spoločné ustanovenia
(1)	Ministerstvo uskutočňuje výber didaktických prostriedkov postupmi podľa osobitného predpisu.)
(2)	Ministerstvo obstaráva, zmluvne a finančne zabezpečuje didaktické prostriedky pre školy a zabezpečuje ich distribúciu.
(3)	Ministerstvo zverejňuje na svojom webovom sídle 
a)	register recenzentov,
b)	národný register didaktických prostriedkov so schvaľovacou doložkou,
c)	národný register didaktických prostriedkov s odporúčacou doložkou,
d)	recenzné posudky recenzentov k didaktickým prostriedkom zaradeným v národnom registri didaktických prostriedkov so schvaľovacou alebo odporúčacou doložkou,
e)	schvaľovacie protokoly k didaktickým prostriedkom zaradeným v národnom registri didaktických prostriedkov so schvaľovacou alebo odporúčacou doložkou,
f)	odborné posudky k didaktickým prostriedkom zaradeným v národnom registri didaktických prostriedkov so schvaľovacou alebo odporúčacou doložkou.
(4)	Táto smernica sa nevzťahuje na zákazky financované z fondov Európskej únie.
Čl. 10	
Prechodné ustanovenie
Výbery a posudzovania didaktických prostriedkov začaté pred účinnosťou tejto smernice sa dokončia podľa doterajších predpisov.
Čl. 11	
Zrušovacie ustanovenie
Zrušuje sa Smernica č. 10/2011 z 15. februára 2011, ktorou sa upravuje postup Ministerstva školstva, vedy, výskumu a športu Slovenskej republiky a priamo riadených organizácií pri výbere a schvaľovaní učebníc.
Čl. 12	
Účinnosť
Táto smernica nadobúda účinnosť 15. mája 2017.
minister

Obsah
Smernica č. 22/2017,  ktorou sa upravuje postup Ministerstva školstva, vedy, výskumu a športu Slovenskej republiky a priamo riadených organizácií pri výbere a posudzovaní didaktických prostriedkov
Čl. 1	Základné ustanovenia
Čl. 2	Vymedzenie niektorých pojmov
Čl. 4	Tvorba a výber nového didaktického prostriedku
Čl. 5	Schvaľovanie nového didaktického prostriedku
Čl. 6
Posudzovanie didaktického prostriedku jeden rok pred uplynutím lehoty platnosti schvaľovacej doložky
Čl. 7	Posudzovanie didaktického prostriedku z dôvodu zmien štátneho vzdelávacieho programu
Čl. 8
Vydanie odporúčacej doložky
Čl. 9	Spoločné ustanovenia
Čl. 10	Prechodné ustanovenie
Čl. 11	Zrušovacie ustanovenie
Čl. 12	Účinnosť
Obsah